KIRJALLINEN KYSYMYS E-1081/00

esittäjä(t): Erik Meijer (GUE/NGL) komissiolle

(7. huhtikuuta 2000)

Aihe: Padon rakentamisesta Navarran maakuntaan Espanjaan aiheutuvan asuin- ja luontoalueiden aavikoitumisen vastaisen protestin huomioon ottaminen

1. Onko komissio tietoinen, että 135 metriä korkean ja 35 kilometriä pitkän Itoiz-padon valmistumisen jälkeen Irati- ja Urrobi-joet Pyreneillä Espanjan maakunnan Navarran pohjoisosassa tulevat laskemaan 1100 hehtaaria suureen tekojärveen, minkä seurauksena yhdeksän kylää häviää täysin ja kuusi kylää osittain, ja että lisäksi kolme Euroopan unionin tuella luotua ja suojeltua luonnon- ja lintujensuojelualuetta (Txintxurrenea, Gaztelu ja Inyarbe) jäävät veden alle, harvinaisia kotka-, korppikotka- ja pöllölajeja häviää ja että saukko on jo kokonaan hävinnyt alueelta rakentamisen seurauksena?

2. Onko komissio tietoinen eri tiedotusvälineissä olleesta teosta, jonka espanjalainen Solidarios con Itoiz -ryhmä toteutti puheenjohtaja Abu-Zeidin avajaispuheen aikana, kun Haagissa pidettiin 17.22. maaliskuuta 2000 toinen Maailman vesifoorumi?

3. Onko komissio lisäksi tietoinen, että eräs tärkeimmistä virallisista padon rakentamisen perusteista, 57 000 hehtaarin laajuisen tehoviljelyalueen luominen, on vastoin uusia käsityksiä, joiden mukaan kestävässä ympäristöpolitiikassa lähdetään viljelyalan pienentämisestä, vähemmän tehokkaasta maanviljelystä ja luontoalueiden säilyttämisestä tai laajentamisesta?

4. Voiko komissio vahvistaa tiedot, joiden mukaan tarvittavaa Navarran eteläosaan tulevaa 177 kilometriä pitkää kanavaa varten ei vielä ole olemassa lopullisia ja hyväksyttyjä suunnitelmia, hanke ei kuulu sovellettavaan Espanjan kansalliseen kastelusuunnitelmaan, hankkeen tuottavuus on erittäin epävarma ja odotettu sähköntuotannon lisääntyminen kahdella kolmasosalla tehdään tyhjäksi sillä, että nykyinen sähköntuotanto loppuu nykyisen joen rannoilla olevista laitoksista?

5. Onko komissio tietoinen, että tämän padon rakentaminen on hyvin kiistanalaista mm. seuraavista syistä:

a) oikeuden antamat tuomiot Navarran maakunnan entisten hallintoviranomaisille lahjusten vastaanottamisesta rakennuslupien myöntämisen yhteydessä;

b) Espanjan korkeimman oikeuden 29. syyskuuta 1995 ja 14. heinäkuuta 1997 tekemät päätökset, joilla tekninen hanke hylättiin;

c) Burson-Marsteller -yrityksen palkkaaminen vakuuttamaan tiedotusvälineet ja yleinen mielipide hankkeen asianmukaisuudesta?

6. Mitä komissio aikoo tehdä

a) vaikuttaakseen osaltaan siihen, että maisemaa ja eläimiä suojellaan Länsi-Pyreneillä padonrakennussuunnitelmasta aiheutuvilta kielteisiltä vaikutuksilta, ja

b) jotta asiasta päästään yksimielisyyteen Espanjan viranomaisten kanssa?

Margot Wallströmin komission puolesta antama vastaus

(17. toukokuuta 2000)

Komissiolle on toimitettu Itoizin padon rakentamista koskeva valitus, ja se on tutkinut asian. Komissio päätti 30. marraskuuta 1994, ettei se käynnistä rikkomisesta johtuvaa menettelyä tässä asiassa. Joulukuun 9 päivänä 1994 julkaistiin lehdistötiedote(1), jossa selitetään, miksi asian käsittely lopetettiin, ja annetaan sitä koskevat tarvittavat tiedot.

On huomattava, ettei yhteisö ole myöntänyt rahoitusta Itoizin padon rakentamiseksi Navarron alueella Espanjassa.

Asian käsittelyn lopettamisen yhteydessä ja komission tekemien ehdotusten seurauksena Espanjan viranomaiset ovat ilmoittaneet erityissuojelualueiden laajentamisesta alueella, jolla hanke sijaitsee. Hiljattain he ovat ilmoittaneet komissiolle uusien erityissuojelualueiden nimeämisestä Bardenas Realesin alueella.

Mitä tulee kansallisten tuomioistuimien asiassa antamia tuomioita koskeviin huomioihin, on syytä mainita, ettei komission ole asianmukaista kommentoida niitä. On myös huomattava, että Espanjan perustuslakituomioistuimen hiljattain antamalla tuomiolla on kumottu Espanjan korkeimman oikeuden aiemmin tekemä, hankkeen vastainen päätös.

Koska Itoizin pato on jo rakennettu, komissio ei näe mitään syytä jatkaa vuonna 1994 tehdyn päätöksensä kommentoimista.

(1) IP/94/1175.